Jadwiga Bilczewska-Stanecka (rodz. 22 lutygo 1921, um. 23 lutygo 1976) dugoletnio kerownička šuli podstawowyj we Wilamowicach (1961-1971), zouožycielka a kerownička Rygiōnolnyj Skupiny Pieśni i Tańca "Wilamowice" (1948-1976). Autorka wielu śpiywek, gydicht i melodyji. Choreōgraf skupiny. Zrekōnstruowoua mynski strōj wilamowski. Pochowano we rodzinnym grobowcu na smyntořu we Wilamowicach. Žyciorys. Jadwiga Bilczewska urodziua sie 22.02. 1921r. we Wilamowicach, tukej ukōńčōua škoua podstawowo, zaś liceōm uōgōlnokštoucōnce we Kyntach. Matura zdoua we 1939 r., wojna přerwoua jei dalše studja. Niymcy areštowali masowo študyntōw, uōna tyž bōua na liście podejřanych, nale udouo sie jei před areštowaniym wyjechać do Wiednio, kaj bōua we kilku dōmach na suužbie. W roku 1942 wuadze wiydyńske wydouy rozkaz wysiedlynio Polokōw s Wiydnio i wtynčas wrōciua do dom. Nojpiyrw pracowoua kej sekretarka we gminiy we Wilamowicach, nastympniy bōua ekspedjyntkōm we sklepie we Bielsku, a potym sekretarkōm we zyjgywerku we Kozach, sam wspōupracowoua s partyzantōma, přenosiua rozkazy i gazyty. W roku 1945 podjyua robota we škole podstawowyj we Wilamowicach. W roku 1948 hajtnyua sie ze Miečysuowym Staneckim. W 1946 r. zouožōua zespōu lo bajtlōw, kery brou udziou we wšyjstkych uročystościach, wystawiou lične předstawiynio i wiečornice. W 1951 ôbiyua kerownictwo škouy podstawowyj we Wilamowicach. W 1955 zespōu skuadou sie juž ze staršej muodziežy i miou we swojym programie pora tańcōw rygōnalnych. W 1957 wuadze grōmadzke zlikwidowouy świetlica i zespōu, kery dopiero po 2 lotach wznowiu robota pod protektoratym TKKF, a nastympniy pod šyldym cepeliji we Čechowicach. Zespōu nawiōnzou kōntakty s zespouōma pieśni i tańca "Ślōnsk" i "Mazowše". Pora rozōw nagrywou swoje programy we Polskym Radyju a we Telewizyji. Rozmiuowano we robocie s muodziežōm i zespouem twořōua samodzielne programy ôkoličnościowych wystympōw. W ôstatnich dniach swygo žycia ôdmodziua zespōu, pracowoua do kōńca, tydziyń před umarciem prowadziua prōba s zespouem učōnc go nowych piosynek, kere sama twořyua. 23.02.1976r. we 55 ročnica swojich urodzin zakōńčōua swoje bardzo pracowite žycie. Bōua bez 20 lot radna powiatową. Juž we chorobie ôtřimoua Křiž Kawalerski Ôrderu Ôdrodzynio Polski.